Дадатак 15

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА «ВЫЯЎЛЕНЧАЕ МАСТАЦТВА»**

**1. Вучэбныя праграмы**

У 2023/2024 навучальным годзе выкарыстоўваецца вучэбная праграма «Выяўленчае мастацтва. I–IV класы», зацверджаная Міністэрствам адукацыі ў 2023 годзе.

Вучэбная праграма размешчана на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html).

**Звяртаем увагу**, што ў вучэбную праграму па вучэбным прадмеце «Выяўленчае мастацтва» ўнесены наступныя змены:

удакладнены тэрміналагічны апарат;

прыведзена ў адпаведнасць з узроставымі асаблівасцямі тэматыка практычнай мастацка-творчай дзейнасці вучняў;

канкрэтызаваны віды дзейнасці па кожным раздзеле вучэбнай праграмы;

адкарэкціраваны патрабаванні да вынікаў вучэбнай дзейнасці вучняў;

узмоцнены нацыянальны сегмент зместу вучэбнай праграмы.

**2. Вучэбныя выданні**

У новым навучальным годзе ў адукацыйным працэсе будуць выкарыстоўвацца вучэбныя выданні, уключаныя ў «Пералік вучэбных выданняў, якія прыгодныя для выкарыстання ў бібліятэчных фондах устаноў адукацыі, якія рэалізуюць адукацыйныя праграмы агульнай сярэдняй адукацыі, у 2023/2024 навучальным годзе» (зацверджаны Міністрам адукацыі Рэспублікі Беларусь А. І. Іванцом 06.02.2023 г.). Гэты дакумент апублікаваны ў бюлетэні Міністэрства адукацыі Рэспублікі Беларусь «Зборнік нарматыўных дакументаў» (№ 7, 2023), размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Пералікі вучэбных выданняў*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/perechni-uchebnykh-izdanij.html).

Электронныя версіі вучэбных дапаможнікаў размешчаны на нацыянальным адукацыйным партале *(*[*http://e-padruchnik.adu.by*](http://e-padruchnik.adu.by/)*).*

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Выяўленчае мастацтва» ў 2023/2024 навучальным годзе размешчана на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html).

**3. Асаблівасці арганізацыі адукацыйнага працэсу**

Звяртаем увагу на тое, што пры арганізацыі адукацыйнага працэсу настаўнік абавязаны кіравацца патрабаваннямі вучэбнай праграмы па вучэбным прадмеце, на аснове якой ён ажыццяўляе каляндарна-тэматычнае планаванне, распрацоўвае паўрочнае планаванне з улікам рэальных умоў навучання і выхавання ў канкрэтным класе. Любое вучэбна-метадычнае забеспячэнне, якое выкарыстоўвае настаўнік, павінна быць накіравана на дасягненне адукацыйных вынікаў, зафіксаваных у вучэбнай праграме.

У вучэбнай праграме змяшчаюцца патрабаванні да адукацыйных вынікаў вучняў. Не дапускаецца прад'яўленне да вучняў патрабаванняў, якія не прадугледжаны вучэбнай праграмай.

**Рэалізацыя выхаваўчага патэнцыялу вучэбнага прадмета**

У 2023/2024 навучальным годзе актуальнымі застаюцца рэалізацыя ў адукацыйным працэсе выхаваўчага патэнцыялу вучэбнага прадмета «Выяўленчае мастацтва», фарміраванне ў вучняў пачуцця патрыятызму, грамадзянскасці, павагі да гістарычнага мінулага. Вырашэнне гэтых задач прама звязана з дасягненнем вучнямі асобасных адукацыйных вынікаў.

Вучэбнай праграмай па выяўленчым мастацтве прадугледжана: **фарміраванне** ў вучняў ідэйна-маральных перакананняў, каштоўнасных адносін да нацыянальнага мастацтва свайго народа і народаў свету, навыкаў рацыянальнай арганізацыі працэсу мастацка-творчай дзейнасці; **развіццё** цікавасці да гістарычнай і культурнай спадчыны народа, эстэтычных пачуццяў і асноў эстэтычнага густу, мастацка-вобразнага мыслення, назіральнасці, уяўлення, здольнасці эстэтычна ўспрымаць, эмацыйна ацэньваць і аналізаваць творы мастацтва, аб'екты і з'явы прыроды; **выхаванне** патрыятызму на матэрыяле і традыцыях беларускага этнасу, пачуцця павагі да культурнай спадчыны беларускага і іншых народаў, эстэтычных адносін да рэчаіснасці, мастацтва, з'яў мастацкай культуры.

Пры вывучэнні вучнямі твораў айчыннай мастацкай спадчыны выхоўваецца любоў да роднай культуры, фарміруецца ўсведамленне яе нацыянальнай своеасаблівасці, імкненне працягваць мастацкія традыцыі. Асаблівую ўвагу трэба надаваць знаёмству з творчасцю прафесійных і народных майстроў, мясцовымі мастацкімі выдатнымі мясцінамі. Вывучэнне помнікаў архітэктуры і выяўленчага мастацтва, мастацкіх промыслаў і рамёстваў свайго рэгіёна не толькі будзе садзейнічаць далучэнню вучняў да творчасці на аснове мясцовых традыцый, але і дасць магчымасць прывіваць любоў да роднага краю, павагу да людзей, якія жывуць побач, фарміраваць жаданне берагчы і памнажаць мастацкі набытак сваёй малой радзімы і да т. п.

Пры фармуляванні выхаваўчых задач урока трэба арыентавацца на ўказаныя асобасныя адукацыйныя вынікі.

У змесце вучэбнага прадмета «Выяўленчае мастацтва» на дасягненне асобасных адукацыйных вынікаў у найбольшай ступені арыентаваны наступныя раздзелы: «Эстэтычнае ўспрыманне рэчаіснасці і мастацтва» («Асаблівасці гарадскога і сельскага пейзажу, аблічча сучасных гарадоў і сёл», «Ахова прыроды, помнікаў культуры і гістарычных выдатных мясцін свайго рэгіёна», «Выдатныя помнікі беларускай і замежнай архітэктуры», «Творы народнага і дэкаратыўна-прыкладнога мастацтва: Огава, Крэмна, Давыд-Гарадок, беларускія тканыя посцілкі і паясы, вырабы з саломкі і лёну» і інш.), «Практычная мастацка-творчая дзейнасць» («У гасцях у ветэрана Вялікай Айчыннай вайны», «Адкрыццё помніка», «Вечны агонь», «Наша школа», «Нацыянальная бібліятэка Беларусі», «Выкананне эскізаў дэкору прадметаў рознай формы і прызначэння: “Івянецкія ўзоры”, “Огаўскія куфры”, “Слуцкія паясы”» і інш.).

Асаблівае значэнне для рэалізацыі выхаваўчага патэнцыялу маюць тэмы вучэбных заняткаў аб Вялікай Айчыннай вайне ў IV класе: «У гасцях у ветэрана Вялікай Айчыннай вайны», «Адкрыццё помніка», «Вечны агонь», «Салют». Пры вывучэнні гэтых тэм рэкамендуецца абмеркаваць пытанні, звязаныя з генацыдам беларускага народа. У межах расследавання крымінальнай справы аб **генацыдзе беларускага народа** ў гады Вялікай Айчыннай вайны і пасляваенны перыяд Генеральнай пракуратурай Рэспублікі Беларусь падрыхтаваны інфармацыйна-аналітычныя матэрыялы. Яны могуць выкарыстоўвацца як на ўроках, так і ў пазаўрочнай рабоце. Метадычныя рэкамендацыі па выкарыстанні гэтых матэрыялаў у адукацыйным працэсе размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2023/2024 навучальны год / Агульная сярэдняя адукацыя / Метадычныя рэкамендацыі, указанні*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/metodicheskie-rekomendatsii-ukazaniya.html)*.*

Для эфектыўнай рэалізацыі выхаваўчага патэнцыялу вучэбнага прадмета неабходна ствараць на вучэбных занятках атмасферу творчага пошуку, эмацыянальнага ўспрымання прадметаў навакольнай рэчаіснасці і твораў мастацтва, пошуку вучнямі спосабаў мастацкага самавыяўлення.

Пры падборы наглядна-дыдактычнага матэрыялу да вучэбных заняткаў рэкамендуецца аддаваць перавагу такім творам мастацтва, дыдактычным практыкаванням і заданням, якія сваім зместам выхоўваюць у вучняў любоў да Радзімы, садзейнічаюць фарміраванню нацыянальнай самасвядомасці і патрыятызму, пашыраюць уяўленне аб разнастайнасці выяўленчых сродкаў для мастацкага пераўтварэння навакольнага асяроддзя.

З мэтай рэалізацыі выхаваўчага патэнцыялу вучэбнага прадмета рэкамендуецца выкарыстоўваць актыўныя метады і формы навучання (стварэнне праблемных сітуацый, дзелавая гульня, віктарына, мадэліраванне мастацка-творчага працэсу і інш.).

Улічваючы вялікі адукацыйны **патэнцыял экскурсій**, значную колькасць экскурсійных аб'ектаў і турыстычных маршрутаў у Рэспубліцы Беларусь, у 2023/2024 навучальным годзе рэкамендуецца працягнуць арганізацыю і правядзенне экскурсій. Варта прадугледзець арганізацыю экскурсій для вучняў І–ХІ класаў у межах арганізацыі адукацыйнага працэсу на працягу любога вучэбнага дня тыдня (з панядзелка па пятніцу), а таксама ў пазавучэбны час, у тым ліку і ў шосты школьны дзень.

Метадычныя рэкамендацыі па арганізацыі экскурсій для вучняў  
І–ХІ класаў устаноў адукацыі, якія рэалізуюць адукацыйныя праграмы агульнай сярэдняй адукацыі, пералік экскурсійных аб'ектаў і турыстычных маршрутаў, якія рэкамендуюцца для наведвання вучнямі ўстаноў адукацыі, якія рэалізуюць адукацыйныя праграмы агульнай сярэдняй адукацыі, размешчаны ў раздзеле нацыянальнага адукацыйнага партала: [*https://vospitanie.adu.by/*](https://vospitanie.adu.by/)[*Арганізацыя выхавання / Метадычныя рэкамендацыі*](https://vospitanie.adu.by/organizatsiya-vospitaniya/metodicheskie-rekomendatsii.html)*.*

Звяртаем увагу, што засваенне матэрыялу па вучэбным прадмеце «Выяўленчае мастацтва» ў I–IV класах устаноў агульнай сярэдняй адукацыі ажыццяўляецца **на змястоўна-ацэначнай аснове (без выстаўлення адзнак)**.

На працягу навучальнага года настаўнік павінен весці сістэматычны ўлік вынікаў вучэбнай дзейнасці вучняў. Форму і від фіксацыі вынікаў набыцця вучнямі ўменняў і навыкаў, прадугледжаных вучэбнай праграмай па вучэбным прадмеце «Выяўленчае мастацтва», настаўнік вызначае самастойна.

На аснове аналізу атрыманых даных настаўнік арганізуе дыферэнцыраваную і індывідуальную работу з вучнямі. У канцы навучальнага года настаўнік ажыццяўляе змястоўны аналіз вынікаў вучэбнай дзейнасці вучняў. Пры правядзенні прамежкавай атэстацыі, атэстацыі вучняў па выніках навучальнага года выкарыстоўваюцца запісы «засвоіў(-ла), «не засвоіў(-ла)».

Нагадваем, што творчыя практычныя работы выконваюцца вучнямі па ўласнай мастацкай задуме пры карэктным суправаджэнні выяўленчай дзейнасці педагогам, без прапаноў узораў для капіравання і нарыхтовак у выглядзе лінейных малюнкаў сюжэтных кампазіцый, выцінанак, аплікацыйных работ і інш.

Для выканання творчых практычных работ па вучэбным прадмеце «Выяўленчае мастацтва» вучні павінны мець альбом для малявання фармату А4, пластылін і набор каляровай паперы. Асобныя лісты шчыльнай паперы варта выкарыстоўваць не толькі для стварэння жывапісных ці графічных кампазіцый, але і ў якасці асновы для аплікацыі, выцінанкі, фларыстыкі, манатыпіі, трафарэта, аб'ёмнай цацкі і інш.

Дыдактычныя практыкаванні і заданні трэніровачнага характару могуць выконвацца на асобных лістах паперы фармату А5. Неабходна ўлічваць, што на творчую практычную работу на вучэбных занятках вучням адводзіцца не менш за 25 хвілін вучэбнага часу ў I класе і 25–30 хвілін – у II–IV класах; на выкананне практыкаванняў і заданняў даецца 5–7 хвілін.

Па вучэбным прадмеце «Выяўленчае мастацтва» **выкананне дамашніх заданняў не прадугледжваецца**. Па ўласным жаданні вучні могуць падбіраць фатаграфіі аб'ектаў прыроды або рэпрадукцыі мастацкіх твораў па тэме будучых заняткаў. Любога роду пазаўрочную выяўленчую дзейнасць па ініцыятыве вучняў настаўніку неабходна заахвочваць.

Ва ўстановах агульнай сярэдняй адукацыі могуць праводзіцца факультатыўныя заняткі мастацкай накіраванасці. Для правядзення факультатыўных заняткаў выкарыстоўваюцца вучэбныя праграмы, зацверджаныя Міністэрствам адукацыі Рэспублікі Беларусь. Вучэбныя праграмы факультатыўных заняткаў размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html).

**4. Арганізацыя метадычнай работы**

У 2023/2024 навучальным годзе для арганізацыі дзейнасці метадычных фарміраванняў настаўнікаў выяўленчага мастацтва прапануецца адзіная тэма ***«Удасканаленне прафесійнай кампетэнтнасці педагогаў па пытаннях выхавання і развіцця асобы вучня сродкамі вучэбнага прадмета „Выяўленчае мастацтва“»***.

Развіццё прафесійнай кампетэнтнасці педагогаў ажыццяўляецца праз работу метадычных фарміраванняў: школьнага, раённага (гарадскога) вучэбна-метадычных аб'яднанняў настаўнікаў па вучэбным прадмеце, школ маладога настаўніка, школ удасканалення педагагічнага майстэрства, школ перадавога педагагічнага вопыту, творчых і праблемных груп і іншых. Дзейнасць усіх метадычных фарміраванняў павінна планавацца на аснове аналізу вынікаў метадычнай работы за папярэдні навучальны год з улікам патрабаванняў нарматыўных прававых актаў, адукацыйнага і кваліфікацыйнага узроўняў педагагічных работнікаў, іх прафесійных інтарэсаў, запытаў і садзейнічаць іх прафесійнаму развіццю.

**На жнівеньскіх прадметных секцыях настаўнікаў рэкамендуецца абмеркаваць наступныя пытанні:**

1. Нарматыўнае прававое забеспячэнне адукацыйнага працэсу па выяўленчым мастацтве ў 2023/2024 навучальным годзе: Кодэкс Рэспублікі Беларусь аб адукацыі, іншыя нарматыўныя прававыя акты, якія рэгулююць пытанні арганізацыі адукацыйнага працэсу па прадмеце: асноўныя палажэнні, выхаванне ў сістэме адукацыі, агульныя патрабаванні да арганізацыі адукацыйнага працэсу.

2. Пытанні бяспекі арганізацыі адукацыйнага працэсу ва ўстановах агульнай сярэдняй адукацыі.

3. Аналіз работы метадычных фарміраванняў за 2022/2023 навучальны год; планаванне работы раённых вучэбна-метадычных аб'яднанняў, іншых метадычных фарміраванняў настаўнікаў выяўленчага мастацтва ў 2023/2024 навучальным годзе.

На працягу навучальнага года рэкамендуецца разгледзець тэарэтычныя і практычныя аспекты развіцця і выхавання асобы вучняў, пытанні методыкі выкладання вучэбнага прадмета ў кантэксце разглядаемай тэмы з улікам наяўнага эфектыўнага педагагічнага вопыту настаўнікаў рэгіёна:

адзінства адукацыйнай, выхаваўчай і развівальнай функцый у навучанні выяўленчаму мастацтву;

фарміраванне асобы вучня з дапамогай далучэння да гуманістычных каштоўнасцей беларускага народа, актыўнага выкарыстання выхаваўчага патэнцыялу і магчымасцей культурна-гістарычнага асяроддзя (на ўзроўні краіны, рэгіёна);

развіццё пазнавальнай сферы вучняў на вучэбных занятках па выяўленчым мастацтве;

выхаванне і развіццё асобы вучня праз самастойную дзейнасць на ўроках выяўленчага мастацтва;

развіццё эмацыянальна-каштоўнаснай сферы вучняў, пачуцця прыгожага, эстэтычнага густу;

развіццё эмацыянальна-вобразнага мыслення вучняў праз узбагачэнне вопыту мастацкага ўспрымання твораў мастацтва і навакольнай рэчаіснасці, знаёмства з разнастайнымі мастацкімі практыкамі, самастойную творчасць;

актывізацыя пазнавальнай дзейнасці вучняў праз стварэнне асобасна арыентаванага асяроддзя на ўроках выяўленчага мастацтва;

нетрадыцыйныя тэхнікі выяўленчага мастацтва як сродак развіцця творчага патэнцыялу вучняў;

праектная дзейнасць па выяўленчым мастацтве як сродак развіцця інтэлектуальных і творчых здольнасцей, сацыяльна значных, грамадзянска-патрыятычных якасцей асобы вучня;

сучасны ўрок выяўленчага мастацтва: нарматыўныя і дыдактычныя патрабаванні, праектаванне, правядзенне і самааналіз, крытэрыі паспяховасці.

З мэтай забеспячэння ўмоў для развіцця прафесійнай кампетэнтнасці настаўнікаў у Акадэміі паслядыпломнай адукацыі праводзяцца мерапрыемствы ў адпаведнасці з Рэспубліканскім каардынацыйным планам мерапрыемстваў дадатковай адукацыі педагагічных работнікаў *(*[*https://akademy.by/index.php/be/aktual/37-anons-2*](https://akademy.by/index.php/ru/aktual/37-anons-2)*).*

Навукова-інфармацыйную і арганізацыйна-метадычную дапамогу настаўнікам выяўленчага мастацтва аказвае часопіс «Мастацтва і школа» (РУП «Выдавецтва „Адукацыя і выхаванне“»). Часопіс выдае матэрыялы па актуальных праблемах мастацкай культуры і мастацка-эстэтычнай адукацыі.